title: Komisijas Īstenošanas regula (ES) 2021/863 (2021. gada 28. maijs), ar ko sāk izmeklēšanu par kompensācijas pasākumu, kuri ar Īstenošanas regulu (ES) 2020/776 noteikti konkrētu Ķīnas Tautas Republikas un Ēģiptes izcelsmes austu un/vai sašūtu stikla šķiedras audumu importam, iespējamo apiešanu, kura notiek, importējot konkrētus austus un/vai sašūtus stikla šķiedras audumus, kas nosūtīti no Marokas, neatkarīgi no tā, vai tiem ir deklarēta Marokas izcelsme, un ar ko uz šādu importu attiecina reģistrāciju

text:
                  31.5.2021

                  LV

                  Eiropas Savienības Oficiālais Vēstnesis

                  L 190/76

         KOMISIJAS ĪSTENOŠANAS REGULA (ES) 2021/863
         (2021. gada 28. maijs),
         ar ko sāk izmeklēšanu par kompensācijas pasākumu, kuri ar Īstenošanas regulu (ES) 2020/776 noteikti konkrētu Ķīnas Tautas Republikas un Ēģiptes izcelsmes austu un/vai sašūtu stikla šķiedras audumu importam, iespējamo apiešanu, kura notiek, importējot konkrētus austus un/vai sašūtus stikla šķiedras audumus, kas nosūtīti no Marokas, neatkarīgi no tā, vai tiem ir deklarēta Marokas izcelsme, un ar ko uz šādu importu attiecina reģistrāciju
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes Regulu (ES) 2016/1037 (2016. gada 8. jūnijs) par aizsardzību pret subsidētu importu no valstīm, kas nav Eiropas Savienības dalībvalstis (1) (“pamatregula”), un jo īpaši tās 23. panta 4. punktu un 24. panta 5. punktu,
         informējusi dalībvalstis,
         tā kā:
         A.   PIEPRASĪJUMS

                     (1)

                     Eiropas Komisija (“Komisija”), ievērojot pamatregulas 23. panta 4. punktu un 24. panta 5. punktu, ir saņēmusi pieprasījumu izmeklēt konkrētu Ķīnas Tautas Republikas un Ēģiptes izcelsmes austu un/vai sašūtu stikla šķiedras audumu importam noteikto kompensācijas pasākumu iespējamo apiešanu un attiecināt reģistrāciju uz tādu konkrētu austu un/vai sašūtu stikla šķiedras audumu importu, kuri nosūtīti no Marokas, neatkarīgi no tā, vai tiem ir deklarēta Marokas izcelsme.

                     (2)

                     Pieprasījumu 2021. gada 19. maijs iesniedza TECH-FAB Europe e.V.

               B.   RAŽOJUMS

                     (3)

                     Ražojums, uz ko attiecas iespējamā apiešana, ir tādi austi un/vai sašūti audumi no nepārtrauktas stikla elementāršķiedras grīstēm un/vai pavedieniem, ar vai bez citiem elementiem, izņemot impregnētus vai priekšpiesūcinātus (pre-preg) izstrādājumus un izņemot sieta audumus, kam gan garumā, gan platumā sieta acs izmērs ir lielāks par 1,8 mm un kas sver vairāk nekā 35 g/m2, kuri Komisijas Īstenošanas regulas (ES) 2020/776 (2) spēkā stāšanās dienā klasificēti ar KN kodiem ex 7019 39 00, ex 7019 40 00, ex 7019 59 00 un ex 7019 90 00 (Taric kodi 7019390080, 7019400080, 7019590080 un 7019900080) un kuru izcelsme ir Ķīnas Tautas Republikā un Ēģiptē (“attiecīgais ražojums”). Tas ir ražojums, kam piemēro pašlaik spēkā esošos pasākumus.

                     (4)

                     Izmeklējamais ražojums ir tāds pats kā iepriekšējā apsvērumā definētais ražojums, ko pašlaik klasificē ar KN kodiem ex 7019 39 00, ex 7019 40 00, ex 7019 59 00 un ex 7019 90 00, taču tas tiek nosūtīts no Marokas, neatkarīgi no tā, vai tam ir deklarēta Marokas izcelsme (Taric kodi 7019390081, 7019400081, 7019590081 un 7019900081) (“izmeklējamais ražojums”).

               C.   SPĒKĀ ESOŠIE PASĀKUMI

                     (5)

                     Pašlaik spēkā esošie pasākumi, kuri, iespējams, tiek apieti, ir kompensācijas pasākumi, kas noteikti ar Īstenošanas regulu (ES) 2020/776, ar kuru nosaka galīgos kompensācijas maksājumus konkrētu Ķīnas Tautas Republikas un Ēģiptes izcelsmes austu un/vai sašūtu stikla šķiedras audumu importam un groza Īstenošanas regulu (ES) 2020/492 (3), ar ko nosaka galīgos antidempinga maksājumus konkrētu Ķīnas Tautas Republikas un Ēģiptes izcelsmes austu un/vai sašūtu stikla šķiedras audumu importam (“spēkā esošie pasākumi”).

               D.   PAMATOJUMS

                     (6)

                     Pieprasījumā ir pietiekami pierādījumi, ka spēkā esošie kompensācijas pasākumi, kas noteikti attiecīgā ražojuma importam, tiek apieti, importējot izmeklējamo ražojumu. Jo īpaši Komisijas rīcībā esošie pierādījumi liecina par turpmāk minēto.

                     (7)

                     Pēc pasākumu noteikšanas attiecīgajam ražojumam ir notikušas pārmaiņas tirdzniecības modelī, kas ietver eksportu no Ķīnas Tautas Republikas, Ēģiptes un Marokas uz Savienību.

                     (8)

                     Šķiet, šīs pārmaiņas izriet no prakses, kam bez maksājuma noteikšanas nav cita pietiekama cēloņa vai ekonomiskā pamatojuma, proti, prakse ietver attiecīgā ražojuma nosūtīšanu caur Maroku uz Savienību pēc tam, kad tam ir vai nav veiktas dažas montāžas vai pabeigšanas darbības Marokā.

                     (9)

                     Turklāt pierādījumi lielākoties liecina, ka iepriekš aprakstītā prakse mazina spēkā esošo attiecīgajam ražojumam noteikto kompensācijas pasākumu koriģējošo ietekmi gan daudzuma, gan cenu ziņā. Šķiet, ka ES tirgū ir ienākuši ievērojami izmeklējamā ražojuma importa apjomi. Turklāt ir pietiekami pierādījumi tam, ka izmeklējamā ražojuma imports tiek veikts par cenām, kas rada kaitējumu.

                     (10)

                     Visbeidzot, pierādījumi lielākoties liecina, ka izmeklējamais ražojums un/vai tā daļas joprojām tiek subsidētas. Patiešām, izmeklējamo ražojumu un tā daļas ražo un eksportē uz Maroku uzņēmumi Ķīnā un Ēģiptē, par kuriem tika konstatēts, ka tie saņem kompensējamas subsīdijas, lai ražotu un pārdotu izmeklējamo ražojumu, uz ko attiecas spēkā esošie pasākumi.

                     (11)

                     Ja izmeklēšanā tiktu konstatēta cita apiešanas prakse, uz ko attiecas pamatregulas 23. pants un kas nav minēta iepriekš, tad izmeklēšanu var attiecināt arī uz šo praksi.

               E.   PROCEDŪRA

                     (12)

                     Ņemot vērā iepriekš minēto, Komisija secina, ka ir pietiekami pierādījumi, kas pamato izmeklēšanas sākšanu atbilstīgi pamatregulas 23. panta 4. punktam un reģistrācijas attiecināšanu uz izmeklējamā ražojuma importu saskaņā ar pamatregulas 24. panta 5. punktu.

                     (13)

                     Lai iegūtu izmeklēšanai vajadzīgo informāciju, visām ieinteresētajām personām nekavējoties un ne vēlāk kā šīs regulas 3. panta 2. punktā noteiktajā termiņā būtu jāsazinās ar Komisiju. Šīs regulas 3. panta 2. punktā noteiktais termiņš attiecas uz visām ieinteresētajām personām. Attiecīgā gadījumā informāciju var iegūt arī no Savienības ražošanas nozares.

                     (14)

                     Marokas, Ķīnas Tautas Republikas un Ēģiptes iestādes tiks informētas par izmeklēšanas sākšanu.

               a)   Norādes rakstisku dokumentu iesniegšanai, atbilžu uz anketas jautājumiem un sarakstes nosūtīšanai

                     (15)

                     Uz informāciju, ko tirdzniecības aizsardzības izmeklēšanu vajadzībām iesniedz Komisijai, neattiecas autortiesības. Ieinteresētajām personām, pirms tās iesniedz Komisijai informāciju un/vai datus, uz kuriem attiecas trešās personas autortiesības, no autortiesību īpašnieka ir jāprasa īpaša atļauja, kas skaidri ļauj a) Komisijai šīs tirdzniecības aizsardzības procedūras vajadzībām izmantot informāciju un datus un b) sniegt informāciju un/vai datus šīs izmeklēšanas ieinteresētajām personām tādā veidā, kas tām ļauj izmantot tiesības uz aizstāvību.

                     (16)

                     Visi rakstiski iesniegtie dokumenti, ieskaitot šajā regulā prasīto informāciju, ieinteresēto personu atbildes uz anketas jautājumiem un sarakste, kurai lūdz saglabāt konfidencialitāti, ir ar norādi Sensitive (4). Personas, kas šīs izmeklēšanas gaitā iesniedz informāciju, ir aicinātas pamatot savu pieprasījumu saglabāt konfidencialitāti.

                     (17)

                     Personām, kas sniedz informāciju ar norādi Sensitive, saskaņā ar pamategulas 29. panta 2. punktu jāsagatavo tās nekonfidenciāls kopsavilkums ar norādi For inspection by interested parties. Šiem kopsavilkumiem vajadzētu būt tik detalizētiem, lai no tiem varētu pienācīgi saprast konfidenciāli iesniegtās informācijas būtību.

                     (18)

                     Ja persona, kas iesniedz konfidenciālu informāciju, nenorāda pamatotu iemeslu, kāpēc tā lūdz saglabāt konfidencialitāti, vai nesagatavo tās nekonfidenciālu kopsavilkumu un neiesniedz to noteiktajā formātā un kvalitātē, Komisija šādu informāciju var neņemt vērā, ja vien no uzticamiem avotiem nevar pietiekami pierādīt, ka informācija ir pareiza.

                     (19)

                     Ieinteresētās personas tiek aicinātas visu informāciju un pieteikumus (arī skenētas pilnvaras un izziņas) iesniegt, izmantojot elektronisko platformu TRON.tdi (https://webgate.ec.europa.eu/tron/TDI).

                     (20)

                     Lai varētu autorizēties elektroniskajā platformā TRON.tdi, ieinteresētajām personām ir vajadzīgs EU Login konts. Pilnīgas instrukcijas par to, kā reģistrēties un lietot TRON.tdi, ir pieejamas tīmekļa vietnē https://webgate.ec.europa.eu/tron/resources/documents/gettingStarted.pdf.

                     (21)

                     Ja ieinteresētās personas atbild elektroniskajā platformā TRON.tdi vai pa e-pastu, tās piekrīt noteikumiem, kas piemērojami dokumentu elektroniskai iesniegšanai saskaņā ar noteikumiem dokumentā “SARAKSTE AR EIROPAS KOMISIJU TIRDZNIECĪBAS AIZSARDZĪBAS LIETĀS”, kas publicēts Tirdzniecības ģenerāldirektorāta tīmekļa vietnē: http://trade.ec.europa.eu/doclib/docs/2011/june/tradoc_148003.pdf.

                     (22)

                     Ieinteresētajām personām ir jānorāda savs nosaukums/vārds, uzvārds, adrese, tālruņa numurs un derīga e-pasta adrese un būtu jānodrošina, ka norādītā e-pasta adrese ir funkcionējoša, oficiāla darba e-pasta adrese un ka e-pasts ik dienu tiek pārbaudīts. Kad būs iesniegta kontaktinformācija, Komisija sazināsies ar ieinteresētajām personām tikai pa e-pastu, ja vien tās nebūs nepārprotami paudušas prasību visus dokumentus no Komisijas saņemt ar citiem saziņas līdzekļiem vai ja nosūtāmā dokumenta veida dēļ tas jāsūta ar ierakstītu vēstuli. Ieinteresētajām personām būtu jāiepazīstas ar papildu noteikumiem un informāciju par saraksti ar Komisiju, arī ar principiem, kas piemērojami pa e-pastu sūtāmai informācijai, iepriekš minētajos norādījumos par saziņu ar ieinteresētajām personām.
                     Komisijas adrese sarakstei:

                                 European Commission

                                 Directorate-General for Trade

                                 Directorate G

                                    Office:
                                    CHAR 04/039

                                 1049 Brussels

                                 BELGIUM

                        TRON.tdi: https://webgate.ec.europa.eu/tron/tdi
                     E-pasts: TRADE-GFF-AC@ec.europa.eu

               b)   Informācijas vākšana un uzklausīšanas

                     (23)

                     Visas ieinteresētās personas, tai skaitā Savienības ražošanas nozare, importētāji un visas attiecīgās apvienības, ir aicinātas rakstiski darīt zināmu savu viedokli un sniegt apstiprinošus pierādījumus ar nosacījumu, ka šāda informācija tiek iesniegta 3. panta 2. punktā noteiktajā termiņā. Turklāt Komisija var uzklausīt ieinteresētās personas, ja tās to rakstiski pieprasa un norāda konkrētus iemeslus, kāpēc tās būtu jāuzklausa.

               c)   Atbrīvojumu pieprasījumi

                     (24)

                     Saskaņā ar pamatregulas 23. panta 5. punktu izmeklējamā ražojuma importu var atbrīvot no pasākumiem, ja ar šādu importu pasākumi netiek apieti.

                     (25)

                     Iespējamā pasākumu apiešana notiek ārpus Savienības, tādēļ saskaņā ar pamatregulas 23. panta 4. punktu atbrīvojumus var piešķirt tiem izmeklējamā ražojuma ražotājiem Marokā, kuri var pierādīt, ka tie nav iesaistīti pamatregulas 23. panta 3. punktā definētajā apiešanas praksē. Ražotājiem, kuri vēlas saņemt atbrīvojumu (ja tādi ir), būtu jāpiesakās šīs regulas 3. panta 1. punktā norādītajā termiņā. Ķīnas Tautas Republikas un Ēģiptes ražotājiem eksportētājiem paredzētās anketas, Marokas ražotājiem eksportētājiem, kuri pieprasa atbrīvojumu, paredzētās anketas un importētājiem paredzētās anketas ir pieejamas lietas materiālos, kas pieejami ieinteresētajām personām, un Tirdzniecības ĢD tīmekļa vietnē: https://trade.ec.europa.eu/tdi/case_details.cfm?id=2528. Anketas jāiesniedz šīs regulas 3. panta 2. punktā norādītajā termiņā.

               F.   REĢISTRĒŠANA

                     (26)

                     Ievērojot pamatregulas 24. panta 5. punktu, uz izmeklējamā ražojuma importu attiecina reģistrāciju, lai nodrošinātu, ka tad, ja izmeklēšanā tiktu konstatēta pasākumu apiešana, no dienas, kad noteikta šāda importa reģistrācija, varētu atbilstošā apmērā iekasēt kompensācijas maksājumus, kuru apmērs nepārsniedz atlikušo maksājumu, kas noteikts ar Īstenošanas regulu (ES) 2020/776.

               G.   TERMIŅI

                     (27)

                     Labas pārvaldības labad būtu jānosaka termiņi, kuros:

                                 —

                                 ieinteresētās personas var pieteikties Komisijā, iesniegt anketas, rakstiski izklāstīt savu viedokli vai citu informāciju, kas jāņem vērā izmeklēšanā,

                                 —

                                 ražotāji Marokā var pieprasīt atbrīvojumus no pasākumiem,

                                 —

                                 ieinteresētās personas var iesniegt Komisijai rakstisku uzklausīšanas pieprasījumu.

                     (28)

                     Uzmanība tiek pievērsta faktam, ka pamatregulā noteikto procesuālo tiesību īstenošana tādējādi ir atkarīga no tā, vai personas piesakās šīs regulas 3. pantā noteiktajos termiņos.

               H.   NESADARBOŠANĀS

                     (29)

                     Ja ieinteresētā persona liedz piekļuvi nepieciešamajai informācijai, nesniedz to noteiktajā termiņā vai ievērojami kavē izmeklēšanu, tad saskaņā ar pamatregulas 28. pantu apstiprinošus vai noraidošus konstatējumus var sagatavot, pamatojoties uz pieejamajiem faktiem.

                     (30)

                     Ja tiek konstatēts, ka ieinteresētā persona ir sniegusi nepatiesu vai maldinošu informāciju, saskaņā ar pamatregulas 28. pantu šo informāciju neņem vērā un izmanto pieejamos faktus.

                     (31)

                     Ja ieinteresētā persona nesadarbojas vai sadarbojas tikai daļēji un tāpēc konstatējumi saskaņā ar pamatregulas 28. pantu ir pamatoti ar pieejamajiem faktiem, rezultāts šai personai var būt mazāk labvēlīgs nekā tad, ja tā būtu sadarbojusies.

               I.   IZMEKLĒŠANAS GRAFIKS

                     (32)

                     Izmeklēšana saskaņā ar pamatregulas 23. panta 4. punktu tiks pabeigta deviņu mēnešu laikā no šīs regulas spēkā stāšanās dienas.

               J.   PERSONAS DATU APSTRĀDE

                     (33)

                     Tiek norādīts, ka šajā izmeklēšanā iegūtos personas datus apstrādās saskaņā ar Eiropas Parlamenta un Padomes Regulu (ES) 2018/1725 (5).

                     (34)

                     Paziņojums par datu aizsardzību, kas informē visas personas par personas datu apstrādi Komisijas tirdzniecības aizsardzības darbību ietvaros, ir pieejams Tirdzniecības ĢD tīmekļa vietnē: http://ec.europa.eu/trade/policy/accessing-markets/trade-defence/.

               K.   UZKLAUSĪŠANAS AMATPERSONA

                     (35)

                     Ieinteresētās personas var lūgt tirdzniecības procedūru uzklausīšanas amatpersonas iesaistīšanos. Uzklausīšanas amatpersona izskata pieprasījumus par piekļuvi lietas materiāliem, strīdus par dokumentu konfidencialitāti, pieprasījumus pagarināt termiņus un visus pārējos pieprasījumus par ieinteresēto personu un trešo personu tiesībām uz aizstāvību, kuri varētu rasties procedūras gaitā.

                     (36)

                     Uzklausīšanas amatpersona var rīkot uzklausīšanu un mediāciju starp ieinteresēto(-ajām) personu(-ām) un Komisijas dienestiem, lai pilnībā tiktu īstenotas ieinteresētās personas tiesības uz aizstāvību. Uzklausīšanas pieprasījums būtu jāiesniedz rakstiski un tajā jānorāda pieprasījuma iemesli. Uzklausīšanas amatpersona izskata pieprasījumu pamatojumu. Šādai uzklausīšanai būtu jānotiek tikai tad, ja pienācīgā laikā jautājumi nav atrisināti ar Komisijas dienestiem.

                     (37)

                     Lai neapdraudētu pareizu procedūras norisi, pieprasījumi jāiesniedz laikus un bez kavēšanās. Tālab ieinteresētajām personām uzklausīšanas amatpersonas iesaistīšanās būtu jāpieprasa iespējami agri pēc notikuma, kura dēļ vajadzīga šāda iesaistīšanās. Ja uzklausīšanas pieprasījumi tiks iesniegti, neievērojot attiecīgos laikposmus, uzklausīšanas amatpersona, pienācīgi ņemot vērā labas pārvaldības intereses un izmeklēšanas savlaicīgu pabeigšanu, izskatīs arī šādu novēlotu pieprasījumu iemeslus, izvirzīto jautājumu raksturu un šo jautājumu ietekmi uz aizstāvības tiesībām.

                     (38)

                     Papildu informācija un kontaktinformācija pieejama uzklausīšanas amatpersonas tīmekļa lapās Tirdzniecības ģenerāldirektorāta tīmekļa vietnē: http://ec.europa.eu/trade/trade-policy-and-you/contacts/hearing-officer/.

               IR PIEŅĒMUSI ŠO REGULU.

            1. pants
            Ievērojot Regulas (ES) 2016/1037 23. panta 4. punktu, tiek sākta izmeklēšana, lai noteiktu, vai, importējot tādus austus un/vai sašūtus audumus no nepārtrauktas stikla elementāršķiedras grīstēm un/vai pavedieniem, ar vai bez citiem elementiem, izņemot impregnētus vai priekšpiesūcinātus (pre-preg) izstrādājumus un izņemot sieta audumus, kam gan garumā, gan platumā sieta acs izmērs ir lielāks par 1,8 mm un kas sver vairāk nekā 35 g/m2, kurus pašlaik klasificē ar KN kodiem ex 7019 39 00, ex 7019 40 00, ex 7019 59 00 un ex 7019 90 00 un kuri nosūtīti no Marokas, neatkarīgi no tā, vai tiem ir deklarēta Marokas izcelsme (Taric kodi 7019390081, 7019400081, 7019590081 un 7019900081), tiek apieti ar Īstenošanas regulu (ES) 2020/776 noteiktie pasākumi.

            2. pants

               1.   Dalībvalstu muitas dienesti saskaņā ar Regulas (ES) 2016/1037 23. panta 4. punktu un 24. panta 5. punktu veic vajadzīgos pasākumus, lai reģistrētu šīs regulas 1. pantā precizēto importu.

               2.   Reģistrēšanu beidz, kad pagājuši deviņi mēneši no šīs regulas spēkā stāšanās dienas.

            3. pants

               1.   Ieinteresētajām personām jāpiesakās, sazinoties ar Komisiju 15 dienu laikā no šīs regulas spēkā stāšanās dienas.

               2.   Ieinteresētajām personām, kuras vēlas, lai to viedokli ņem vērā izmeklēšanā, rakstiski jāizklāsta savs viedoklis un jāiesniedz atbildes uz anketas jautājumiem, atbrīvojumu pieprasījumi vai cita informācija 37 dienu laikā no šīs regulas publicēšanas Eiropas Savienības Oficiālajā Vēstnesī, ja vien nav norādīts citādi.

               3.   Ieinteresētās personas tajā pašā 37 dienu termiņā var arī pieprasīt, lai Komisija tās uzklausa. Uzklausīšanas pieprasījums attiecībā uz izmeklēšanas sākumposmu jāiesniedz 15 dienu laikā no šīs regulas spēkā stāšanās dienas. Uzklausīšanas pieprasījums jāiesniedz rakstiski, un tajā jānorāda pieprasījuma iemesli.

            4. pants
            Šī regula stājas spēkā nākamajā dienā pēc tās publicēšanas Eiropas Savienības Oficiālajā Vēstnesī.

            Šī regula uzliek saistības kopumā un ir tieši piemērojama visās dalībvalstīs.
            Briselē, 2021. gada 28. maijs

                  Komisijas vārdā –

                  priekšsēdētāja

               Ursula VON DER LEYEN

            (1)  OV L 176, 30.6.2016., 55. lpp.

            (2)  Komisijas Īstenošanas regula (ES) 2020/776 (2020. gada 12. jūnijs), ar kuru nosaka galīgos kompensācijas maksājumus konkrētu Ķīnas Tautas Republikas un Ēģiptes izcelsmes austu un/vai sašūtu stikla šķiedras audumu importam un groza Komisijas Īstenošanas regulu (ES) 2020/492, ar ko nosaka galīgos antidempinga maksājumus konkrētu Ķīnas Tautas Republikas un Ēģiptes izcelsmes austu un/vai sašūtu stikla šķiedras audumu importam (OV L 189, 15.6.2020., 1. lpp.).

            (3)  Komisijas Īstenošanas regula (ES) 2020/492 (2020. gada 1. aprīlis), ar ko nosaka galīgos antidempinga maksājumus konkrētu Ķīnas Tautas Republikas un Ēģiptes izcelsmes austu un/vai sašūtu stikla šķiedras audumu importam (OV L 108, 6.4.2020., 1. lpp.).

            (4)  Dokumentu ar norādi Sensitive uzskata par konfidenciālu saskaņā ar pamatregulas 29. pantu un 12. pantu PTO Nolīgumā par subsīdijām un kompensācijas pasākumiem (“SKP nolīgums”). Tas ir aizsargāts arī atbilstoši 4. pantam Eiropas Parlamenta un Padomes Regulā (EK) Nr. 1049/2001 (OV L 145, 31.5.2001., 43. lpp.).

            (5)  Eiropas Parlamenta un Padomes Regula (ES) 2018/1725 (2018. gada 23. oktobris) par fizisku personu aizsardzību attiecībā uz personas datu apstrādi Savienības iestādēs, struktūrās, birojos un aģentūrās un par šādu datu brīvu apriti un ar ko atceļ Regulu (EK) Nr. 45/2001 un Lēmumu Nr. 1247/2002/EK (OV L 295, 21.11.2018., 39. lpp.).


title: Komisijas Īstenošanas regula (ES) 2021/865 (2021. gada 28. maijs) par nosaukuma ierakstīšanu Aizsargāto cilmes vietas nosaukumu un aizsargāto ģeogrāfiskās izcelsmes norāžu reģistrā (“Rooibos” / “Red Bush” (ACVN))

text:
                  31.5.2021

                  LV

                  Eiropas Savienības Oficiālais Vēstnesis

                  L 190/88

         KOMISIJAS ĪSTENOŠANAS REGULA (ES) 2021/865
         (2021. gada 28. maijs)
         par nosaukuma ierakstīšanu Aizsargāto cilmes vietas nosaukumu un aizsargāto ģeogrāfiskās izcelsmes norāžu reģistrā (“Rooibos” / “Red Bush” (ACVN))
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes Regulu (ES) Nr. 1151/2012 (2012. gada 21. novembris) par lauksaimniecības produktu un pārtikas produktu kvalitātes shēmām (1) un jo īpaši tās 52. panta 3. punkta a) apakšpunktu,
         tā kā:

                     (1)

                     Saskaņā ar Regulas (ES) Nr. 1151/2012 50. panta 2. punkta a) apakšpunktu Dienvidāfrikas pieteikums, kurā nosaukumu “Rooibos” / “Red Bush” lūgts reģistrēt kā aizsargātu cilmes vietas nosaukumu (ACVN), ir publicēts Eiropas Savienības Oficiālajā Vēstnesī (2).

                     (2)

                     2020. gada 7. septembrī Komisija saņēma Apvienotās Karalistes paziņojumu par iebildumu un attiecīgo pamatoto iebilduma paziņojumu. Apvienotās Karalistes paziņojumu par iebildumu un attiecīgo pamatoto iebilduma paziņojumu Komisija pārsūtīja Dienvidāfrikai 2020. gada 16. septembrī.

                     (3)

                     Komisija izskatīja Apvienotās Karalistes iesūtīto iebildumu un atzina to par pieņemamu. Iebildumā apgalvots, ka nosaukuma “Rooibos” / “Red Bush” reģistrācija neatbilst Regulas (ES) Nr. 1151/2012 5. panta un 7. panta 1. punkta nosacījumiem, jo ierosinātais produkta un izejvielu apraksts nav konsekvents. Iebildumā arī apgalvots, ka ierosinātie noteikumi par “Rooibos” / “Red Bush” marķējumu nav pietiekami konkrēti un ir pretrunā Eiropas Parlamenta un Padomes Regulā (ES) Nr. 1169/2011 (3) izklāstītajiem nosacījumiem.

                     (4)

                     Ar 2020. gada 22. septembra vēstuli Komisija aicināja ieinteresētās personas uzsākt attiecīgas apspriedes, lai panāktu savstarpējo vienošanos saskaņā ar minēto personu iekšējām procedūrām.

                     (5)

                     Dienvidāfrika un Apvienotā Karaliste vienošanos panāca, un par to Dienvidāfrika paziņoja Komisijai noteiktajā termiņā, 2020. gada 11. novembrī.

                     (6)

                     Dienvidāfrika un Apvienotā Karaliste nāca pie slēdziena, ka aizsardzība nosaukumam “Rooibos” / “Red Bush” (ACVN) būtu jāpiešķir ar nosacījumu, ka vienotajā dokumentā tiks izdarīti daži grozījumi, tai skaitā desmit produkta garšas tiks konsekventi minētas visā dokumentā, turklāt par aspalatīnu un notofagīnu tiks iekļauta plašāka informācija, lai precizētu, ka šo vielu saturs tiks kontrolēts saskaņā ar Dienvidāfrikas ĢIN aizsardzības sistēmu, kā arī saskaņā ar pārskatītajiem noteikumiem par produkta marķēšanu.

                     (7)

                     Starp Dienvidāfriku un Apvienoto Karalisti panāktās vienošanās saturs būtu jāņem vērā, jo tas atbilst (ES) Nr. 1151/2012 un ES tiesību aktu noteikumiem.

                     (8)

                     2020. gada 7. septembrī Komisija saņēma Šveices Tējas, garšvielu un ar tām saistītu produktu apvienības (IGTG) paziņojumu par iebildumu un attiecīgo pamatoto iebilduma paziņojumu.

                     (9)

                     Komisija izskatīja IGTG iesūtīto iebildumu un atzina to par nepieņemamu, jo neviens no Regulas (ES) Nr. 1151/2012 10. panta 1. punktā paredzētajiem iemesliem IGTG iesniegto pamatoto iebilduma paziņojumu nav attaisnojis. Komisija 2020. gada 4. decembra vēstulē informēja IGTG, ka uzaicinājums sākt attiecīgas apspriedes ar Dienvidāfriku IGTG netiks sūtīts. IGTG ar 2020. gada 8. decembra vēstuli Komisijai savu iebildumu pret nosaukuma “Rooibos” / “Red Bush” (ACVN) reģistrāciju atsauca.

                     (10)

                     Tāpēc cilmes vietas nosaukums “Rooibos” / “Red Bush” (ACVN) būtu jāieraksta reģistrā. Vienotā dokumenta konsolidētā redakcija informācijas nolūkā būtu jāpublicē,

               IR PIEŅĒMUSI ŠO REGULU.

            1. pants
            Nosaukums “Rooibos” / “Red Bush” (ACVN) ar šo tiek ierakstīts reģistrā.
            Pirmajā daļā minētais nosaukums apzīmē produktu, kas pieder pie 1.8. grupas “Citi Līguma I pielikumā minētie produkti (garšvielas u. c.)”. Konsolidētais vienotais dokuments ir iekļauts šīs regulas pielikumā.

            2. pants
            Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.

            Šī regula uzliek saistības kopumā un ir tieši piemērojama visās dalībvalstīs.
            Briselē, 2021. gada 28. maijā

                  Komisijas vārdā –

                  priekšsēdētāja

               Ursula VON DER LEYEN

            (1)  OV L 343, 14.12.2012., 1. lpp.

            (2)  OV C 190, 8.6.2020., 46. lpp.

            (3)  Eiropas Parlamenta un Padomes Regula (ES) Nr. 1169/2011 (2011. gada 25. oktobris) par pārtikas produktu informācijas sniegšanu patērētājiem un par grozījumiem Eiropas Parlamenta un Padomes Regulās (EK) Nr. 1924/2006 un (EK) Nr. 1925/2006, un par Komisijas Direktīvas 87/250/EEK, Padomes Direktīvas 90/496/EEK, Komisijas Direktīvas 1999/10/EK, Eiropas Parlamenta un Padomes Direktīvas 2000/13/EK, Komisijas Direktīvu 2002/67/EK un 2008/5/EK un Komisijas Regulas (EK) Nr. 608/2004 atcelšanu (OV L 304, 22.11.2011., 18. lpp.).

            PIELIKUMS

               “ROOIBOS” / “RED BUSH”

               ES Nr. : PDO-ZA-2427 – 21.8.2018.

               ACVN (X) AĢIN ( )

            1.   Nosaukums vai nosaukumi [ACVN vai AĢIN]

            “Rooibos” / “Red Bush”
            2.   Dalībvalsts vai trešā valsts

            Dienvidāfrika
            3.   Lauksaimniecības produkta vai pārtikas produkta apraksts

            3.1.   Produkta veids [norādīts XI pielikumā]

            1.8. grupa. Citi Līguma I pielikumā minētie produkti (garšvielas u. c.)
            3.2.   Apraksts par produktu, uz kuru attiecas 1. punktā minētais nosaukums

            Nosaukumu “Rooibos” / “Red Bush” var izmantot tikai, lai apzīmētu kaltētas lapas un zariņus, kuri iegūti no 100 % tīra “Rooibos” / “Red Bush”, t. i., Aspalathus linearis, ko audzē vai kas aug savvaļā šajā pieteikumā aprakstītajā ģeogrāfiskajā apgabalā.
            Ir divi “Rooibos” / “Red Bush” veidi: a) oksidētas un b) zaļas (neoksidētas) kaltētas Aspalathus linearis lapas un zariņi.

                        (a)

                        Oksidēto kaltēto Aspalathus linearis lapu un zariņu gadījumā “Rooibos” / “Red Bush” ir īpatnēja krāsa, kas var būt no gaiši brūnas, dzeltenas līdz spīdīgai ķieģeļsarkanai krāsai. Produkts var saturēt arī dažus gaišākas krāsas zariņus (kaltētu zaru gabaliņus). “Rooibos” / “Red Bush” mitruma saturs ir zemāks par 10 %.

                        (b)

                        Zaļa (neoksidēta) “Rooibos” / “Red Bush” ir neoksidētās kaltētās Aspalathus linearis auga lapas un zariņi. Zaļajai (neoksidētajai) “Rooibos” / “Red Bush” nav nekādu brūnēšanas vai oksidācijas pazīmju. Zaļās (neoksidētās) “Rooibos” / “Red Bush” gadījumā lapu dominējošā krāsa ir gaiši zaļa, produkts satur arī sarkanbrūnu tievu zaru gabaliņus un baltus koksnainus gabaliņus. Zaļās (neoksidētās) “Rooibos” / “Red Bush” mitruma saturs ir zemāks par 5 %.

                  “Rooibos” / “Red Bush” smaržu un garšu nosaka ar organoleptisko pārbaudi, ko veic apmācīts testētājs. Dažādu “Rooibos” / “Red Bush” partiju smarža un garša var būt atšķirīga, taču lielu paraugu kopuma analīzē ir pierādījies, ka “Rooibos” / “Red Bush” piemīt tālāk minētie aromāti dažādās pakāpēs.

                        Smarža

                        salda

                        medus

                        karameles

                        augļu

                        citrusaugļu

                        ogu

                        aprikožu ievārījuma

                        koksnes

                        krūmu/zariņu

                        dūmu/deguma

                        ziedu

                        finbosa

                        parfīma

                        pikanta

                        kanēļa

                        Garša un sajūta pagaršojot

                        pamatgaršas

                        salda

                        rūgta

                        skāba

                        sajūta pagaršojot

                        maiga un samtaina

                        savelkoša

                  3.3.   Dzīvnieku barība (tikai dzīvnieku izcelsmes produktiem) un izejvielas (tikai pārstrādātiem produktiem)

            Vienīgā “Rooibos” / “Red Bush” izejviela ir svaigi novāktas Aspalathus linearis lapas un zariņi.
            Tā satur 0,02–1,16 % aspalatīna un līdz 0,4 % notofagīna. Aspalatīna un notofagīna saturs tiks kontrolēts uz vietas saskaņā ar Dienvidāfrikas ĢIN aizsardzības sistēmu.
            3.4.   Konkrēti ražošanas posmi, kas jāveic noteiktajā ģeogrāfiskajā apgabalā

            Produkta “Rooibos” / “Red Bush” ražošanas laikā noteiktajā ģeogrāfiskajā apgabalā ir jāveic tālāk aprakstītās darbības.

                        (a)

                        Vietējie sēklu vācēji ievāc Aspalathus linearis auga sēklas, nereti no skudru pūžņiem. Pēc tam vācēji sēklas piegādā lauksaimniekiem. Tā ir sena tradīcija, kas joprojām saglabājusies un arī mūsdienās ir “Rooibos” audzēšanas procesa būtiska daļa.

                        (b)

                        Augus vai nu audzē komerciāliem nolūkiem, vai arī tie aug dabiskos apstākļos savvaļā.

                        (c)

                        Lapas un zariņus novāc no apstrādātiem laukiem (mehanizēti vai manuāli) vai savvaļā (tikai manuāli).

                        (d)

                        Tad tos apstrādā un kaltē tējas laukumā. Tējas laukums var atrasties saimniecībā vai ārpus tās, taču tam jāatrodas noteiktajā apgabalā.

                  3.5.   Ar reģistrēto nosaukumu apzīmētā produkta griešanas, rīvēšanas, iepakošanas u. c. īpašie noteikumi

            —
            3.6.   Ar reģistrēto nosaukumu apzīmētā produkta marķēšanas īpašie noteikumi

            “Rooibos” / “Red Bush” var tikt maisīta ar tējām, uzlējumiem un citiem produktiem, kas ir vai nav paredzēti lietošanai pārtikā. Šādu produktu marķēšanai ir jāatbilst noteikumiem, kurus produktu marķēšanai piemēro produkta tirdzniecības teritorijā.
            4.   Ģeogrāfiskā apgabala īsa definīcija

            “Rooibos” / “Red Bush” ražošanas, kaltēšanas un oksidēšanas ģeogrāfiskais apgabals ir šāds:

                        (a)

                        Rietumkāpas provincē ietilpstošās pašvaldības Bergrivier, Breede Valley, Cape Agulhas, Cederberg, City of Cape Town, Drakenstein, Langeberg, Matzikamma, Overstrand, Saldanha Bay, Stellenbosch, Swartland, Swellendam, Theewaterskloof un Witzenberg;

                        (b)

                        Ziemeļkāpas provincē ietilpstošā pašvaldība Hantam.

                  5.   Saikne ar ģeogrāfisko apgabalu

               Ģeogrāfiskais apgabals

            “Rooibos” / “Red Bush” garša un īpašais sastāvs ir tieši saistīti ar klimatiskajiem apstākļiem audzēšanas apgabalā. Aukstajai, mitrajai ziemai sekojošajā pavasarī un vasaras sākumā krūmi aug, un, kad laikapstākļi kļūst aizvien karstāki un sausāki, tie nobriest un tajos uzkrājas polifenols. Tātad, ja Aspalathus linearis augs jebkādos citos klimatiskajos apstākļos, tam nebūs tādas pašas īpašības kā “Rooibos” / “Red Bush” gadījumā, jo polifenola uzkrāšanās būs mazāka. Lai izprastu šo cēlonisko saikni, ir svarīgi saprast, kā Aspalathus linearis ir pielāgojies šā apgabala unikālajam klimatam, augsnēm un ģeogrāfiskajiem apstākļiem.
            Ģeogrāfiskajam apgabalam, kurā dabiski aug “Rooibos” / “Red Bush”, raksturīgas karstas, sausas vasaras un aukstas, mitras ziemas. Vredendal pilsētā 2015. gada 27. oktobrī tika reģistrēta augstākā temperatūra, kāda pasaulē jebkad reģistrēta oktobrī, t. i., 48,3 oC. Nokrišņu daudzums šajā apgabalā ir 380–635 mm gadā, tie galvenokārt ir ziemas mēnešos, bet vasaras sākumā un rudens beigās laiku pa laikam vērojamas lietusgāzes. Garās, karstās vasaras mēnešos valda ļoti liels sausums. Apgabalā esošās augsnes ir veidojušās no Tafelbērha smilšakmens iežiem, tāpēc tās ir nabadzīgas, rupjgraudainas, smilšainas augsnes, kuru pH ir no 4,5 līdz 5,5. Tafelbērha smilšakmens iežos dominē kvarca smilšakmens, kas veidojies pirms 510–400 miljoniem gadu. Tas ir cietākais un erozijnoturīgākais Kāpas virsgrupas slānis.
            Lai pielāgotos šim skarbajam klimatam, “Rooibos” / “Red Bush” ir ieguvis dažas unikālas īpašības (t. i., lapu formu un pārklājumu utt.). Papildus sānsakņu tīklam, kas atrodas tikai nedaudz zem augsnes virsas un spēj uzsūkt ūdeni pat pavisam neliela lietus gadījumā, augam ir gara mietsakne, kas var sniegties arī divu metru dziļumā un palīdz tam sausajās vasarās atrast mitrumu un aizsniegt ūdeni. Sānsaknes ļauj augam uzņemt vairāk fosfora no augsnes, kas fosfora ziņā ir viena no nabadzīgākajām pasaulē.
            Viens no lielākajiem noslēpumiem, kas saistīts ar “Rooibos” / “Red Bush” spēju pielāgoties skarbajam klimatam, ir tā simbioze ar slāpekļa saistītājbaktērijām, kuras mājo uz tā saknēm. Aspalathus linearis ir pākšaugs, un uz tā saknēm dzīvojošās baktērijas procesā, ko sauc par slāpekļa piesaistīšanu, slāpekļa dioksīdu pārveido bioloģiski izmantojamā amonjakā. Augs uzņem slāpekli un to izmanto, bet apmaiņā nodrošina baktērijām barības vielas. Šis ir pākšaugiem raksturīgs process, taču Aspalathus linearis gadījumu unikālu padara tas, ka vietējās Bradyrhizobium ģints baktērijas dabiski ir izturīgas pret skābumu un augam ir zināmas spējas mainīt rizosfēras pH, lai sekmētu simbiozi un barības vielu pieejamību augiem, kas aug šajā citādi neauglīgajā skābajā augsnē. Literatūrā minēts, ka ir ļoti maz tādu simbiozes gadījumu, kuros augi var izturēt tik lielu augsnes skābumu un barības vielu trūkumu, bet vienlaikus piesaistīt tik lielu daudzumu slāpekļa, kā tas ir Aspalathus linearis gadījumā.
            “Rooibos” / “Red Bush” audzētāji izmanto karsto un sauso vasaru priekšrocības, lai dabiski kaltētu novākto ražu. “Rooibos” / “Red Bush” katru gadu novāc vasaras karstumā un tūlīt pēc novākšanas kaltē saulē. Karstā saule un lietus trūkums ļauj kaltēt “Rooibos” / “Red Bush” dabiskos apstākļos, un kaltēšanas laikā var optimāli kontrolēt oksidācijas procesu.

               Cilvēka iejaukšanās

            Lai gan Kāpas floristiskais apgabals (ar atšķirīgo finbosa augāju) ir mazākais no sešām pasaules floras valstīm, tas ir visdaudzveidīgākais un endēmisko augu sugu daudzveidības, blīvuma un skaita ziņā ir uzskatāms par vienu no īpašākajām vietām pasaulē. Tomēr Aspalathus linearis ir viens no nedaudzajiem augiem, kas no savvaļas auga ir sekmīgi kļuvis par kultūraugu un līdz pat šai dienai ir viens no salīdzinoši nedaudzajiem ekonomiski nozīmīgajiem finbosa augiem; tas noticis cilvēka iejaukšanās rezultātā.
            Pirms teju 250 gadiem Zviedrijas dabaszinātnieks Karls Tūnbergs [Carl Thunberg] ziņoja, ka, ceļodams pa Āfriku 1772. gadā, ir saticis vietējos iedzīvotājus un novērojis, ka viņi no “Rooibos” / “Red Bush” gatavo dzērienu. “Rooibos” / “Red Bush” lapas un zariņi tika savākti kalnos un saišķos ievietoti audekla maisos, kurus uzcēla ēzeļu mugurā, lai tie tos nonestu lejā pa stāvajām nogāzēm. Tolaik izstrādātās “Rooibos” / “Red Bush” apstrādes metodes tiek izmantotas joprojām (vispirms “Rooibos” / “Red Bush” lapas un zariņus sagriež un saberž, tad saber stirpās, kurās notiek fermentēšanas process (tēja “svīst”), un, visbeidzot, izklāj žāvēties saulē).
            Ap 1930. gadu Klenviljamas vietējais ārsts un dabas mīļotājs Pīters Lefrā Nortjē [Pieter Le Fras Nortier] sāka interesēties par “savvaļas krūma tēju” un eksperimentēt ar “Rooibos” / “Red Bush”. “Rooibos” / “Red Bush” sēklas bija ārkārtīgi sīkas, tāpēc grūti atrodamas, un Nortjē lūdza vietējos iedzīvotājus, kuru vidū bija daži viņa pacienti, meklēt tās smilšainajās augsnēs un atnest viņam. Kāda khoju sieviete viņam atnesa sērkociņu kastīti, pilnu ar sēklām, un vēlāk Nortjē uzzināja, kā viņai izdevies tās savākt. Sieviete bija sekojusi skudrām, kas vilkušas “Rooibos” / “Red Bush” sēklas uz skudru pūzni. Tad viņa tās savākusi no skudru pūžņa, vienmēr dažas atstājot, lai skudras varētu izdzīvot. Šādu sēklu vākšanas veidu daži sēklu vācēji izmanto joprojām.
            Meklējot iespēju sēklas pavairot, Nortjē atklāja, ka tās dīgst tikai tad, ja vispirms tiek sašķelts sēklapvalks, tādējādi atdarinot kalnu ugunsgrēku ietekmi. Nortjē izaudzēja pirmos augus savā fermā Klein Kliphuis netālu no Klenviljamas. Viņš saprata, ka sēklas būtu jāsēj janvārī un ka labākais sīko stādu pārstādīšanas laiks ir tūlīt pēc stiprām lietavām, kad gaidāms, ka līs vēl. Nortjē arī iedvesmoja un iedrošināja vietējos lauksaimniekus sākt audzēt “Rooibos” / “Red Bush”.
            Arī mūsdienās šo sēklu vākšanas un sēklapvalka iešķelšanas praksi izmanto joprojām, un Aspalathus linearis audzē sausā augsnē, jo augs ir pielāgots sausām, karstām vasarām. Šie vides apstākļi ietekmē “Rooibos” / “Red Bush” ķīmisko sastāvu, konkrētāk, gatavajā produktā esošo polifenolu saturu un veidu. “Rooibos” / “Red Bush” audzētāji ir pielāgojuši savu zemes apsaimniekošanas un audzēšanas praksi reģiona skarbajiem apstākļiem. Piemēram, audzēšanai paredzēto apgabalu nolīšanai nevar izmantot uguni, jo tā iznīcina augsnes organisko vielu. Turklāt būtiska nozīme dažādajos audzēšanas procesa posmos ir virsaugiem, un saudzējoša augsnes apstrāde ir ierasta prakse.
            Lapas un zariņus ievāc sausajos vasaras mēnešos, t. i., no novembra līdz maijam, turklāt 20 % no augu materiāla ir jāatstāj uz auga. Tikko novāktais materiāls tējas laukumā jānogādā 72 stundu laikā no novākšanas brīža, un zariņu un lapu sasmalcināšanai līdz 1–10 mm garumam izmanto mehanizētu griezēju. Oksidētas tējas “Rooibos” / “Red Bush” iegūšanai svaigi sagriezto materiālu saber stirpās uz tējas laukuma betona vai akmens grīdas, tādējādi pakļaujot to saules gaismas iedarbībai. Stirpas samitrina, lapas saberž un stirpas regulāri apvērš, kamēr tiek sasniegta pareizā konsistence; pēc tam plānā kārtā izklāj tējas laukumā žāvēties. Neoksidētās (zaļās) “Rooibos” / “Red Bush” iegūšanai lapas un zariņus plānā kārtā izklāj tējas laukumā tūlīt pēc to sagriešanas 1–10 mm garumā.
            Tējas laukumā notiekošo procesu bieži raksturo kā mākslu, un tas ir viena no svarīgākajām “Rooibos” / “Red Bush” ražošanas procesa daļām, jo tam nepieciešamas īpašas prasmes un zināšanas. Tējas ražotājs rūpīgi uzmana tējas krāsu, konsistenci un mitrumu, līdz tiek sasniegta vēlamā ziepjainā sajūta. Tipiska metode ir šāda: paņemt sauju slapjās, saberztās tējas un saspiest to dūrē; ja mitruma saturs ir pareizs, caur pirkstu starpām izsūcas niecīga šķidruma strūkliņa.
            Pieredzējuši šķirotāji “Rooibos” / “Red Bush” kvalitāti vērtē pēc vairākiem faktoriem, ieskaitot sauso un ievilkušos lapu krāsu, uzlējuma intensitāti, krāsu un dzidrumu, kā arī smaržu un garšu. Garšas un smaržas vērtēšanai izmanto apmācīto organoleptisko vērtētāju grupas. Ir izstrādāta organoleptiskās vērtēšanas apļveida shēma – noderīgs rīks, kas sekmē saziņu starp “Rooibos” / “Red Bush” audzētājiem, apstrādātājiem, šķirošanas ekspertiem un tirgotājiem, kā arī aromātu namiem, importētājiem un patērētājiem. Lai palīdzētu interpretēt deskriptorus, ir izstrādāts arī sākotnējs organoleptiskais leksikons, kurā aprakstīti daži deskriptori.

               Produkta specifika

            “Rooibos” / “Red Bush” unikālās organoleptiskās īpašības (proti, smarža, garša un sajūta pagaršojot) tika aprakstītas iepriekš. Šie deskriptori ir noteikti, balstoties uz liela paraugu kopuma analīzi, un ietver “Rooibos” / “Red Bush” raksturīgākās organoleptiskās pazīmes.
            Šīs unikālās “Rooibos” / “Red Bush” organoleptiskās īpašības var attiecināt uz Aspalathus linearis komplekso fenolu ķīmisko sastāvu. Produkta “Rooibos” / “Red Bush” flavonoīdu sastāvs ir unikāls, jo tā sastāvā ir aspalatīns un aspalalinīns, kā arī tādi reti savienojumi kā notofagīns un enolfenilpirovīnogskābes glikozīds. Lai gan vairums flavonoīdu ir sastopami visā augu valstī, aspalatīns līdz šim ir konstatēts tikai augā Aspalathus linearis, un tas nodrošina tā unikālās organoleptiskās īpašības.
            Iepriekšējā daļā minēts, ka “Rooibos” / “Red Bush” kaltēto lapu un zariņu izmantošana tējai pirmo reizi tika dokumentēta gandrīz pirms 250 gadiem. Kopš tā laika šī tēja ar tās augļaino, saldo garšu, bez kofeīna un ar nelielu tanīnu saturu ir kļuvusi par Dienvidāfrikas kultūras dārgumu. 2005. gadā veiktās aptaujas liecina, ka “Rooibos” / “Red Bush” tēja Dienvidāfrikā ir viens no desmit neoficiālā gaisotnē visbiežāk patērētajiem pārtikas produktiem.

               Atsauce uz specifikācijas publikāciju

            (šīs regulas 6. panta 1. punkta otrā daļa)
            —


title: Komisijas Īstenošanas regula (ES) 2021/875 (2021. gada 25. maijs) par nosaukuma ierakstīšanu Aizsargāto cilmes vietas nosaukumu un aizsargāto ģeogrāfiskās izcelsmes norāžu reģistrā (“Sõir” (AĢIN))

text:
                  1.6.2021

                  LV

                  Eiropas Savienības Oficiālais Vēstnesis

                  L 192/2

         KOMISIJAS ĪSTENOŠANAS REGULA (ES) 2021/875
         (2021. gada 25. maijs)
         par nosaukuma ierakstīšanu Aizsargāto cilmes vietas nosaukumu un aizsargāto ģeogrāfiskās izcelsmes norāžu reģistrā (“Sõir” (AĢIN))
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes Regulu (ES) Nr. 1151/2012 (2012. gada 21. novembris) par lauksaimniecības produktu un pārtikas produktu kvalitātes shēmām (1) un jo īpaši tās 52. panta 2. punktu,
         tā kā:

                     (1)

                     Saskaņā ar Regulas (ES) Nr. 1151/2012 50. panta 2. punkta a) apakšpunktu Igaunijas pieteikums, kurā lūgts reģistrēt nosaukumu “Sõir”, ir publicēts Eiropas Savienības Oficiālajā Vēstnesī (2).

                     (2)

                     Komisijai nav iesniegts neviens paziņojums par iebildumiem saskaņā ar Regulas (ES) Nr. 1151/2012 51. pantu, tāpēc nosaukums “Sõir” būtu jāreģistrē,

               IR PIEŅĒMUSI ŠO REGULU.

            1. pants
            Nosaukums “Sõir” (AĢIN) ar šo tiek ierakstīts reģistrā.
            Pirmajā daļā minētais nosaukums apzīmē produktu, kas pieder pie 1.4. grupa “Citi dzīvnieku izcelsmes produkti” saskaņā ar Komisijas Īstenošanas regulas (ES) Nr. 668/2014 (3) XI pielikumu.

            2. pants
            Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.

            Šī regula uzliek saistības kopumā un ir tieši piemērojama visās dalībvalstīs.
            Briselē, 2021. gada 25. maijā

                  Komisijas

                  un tās priekšsēdētājas vārdā –

                  Komisijas loceklis

               Janusz WOJCIECHOWSKI

            (1)  OV L 343, 14.12.2012., 1. lpp.

            (2)  OV C 46, 9.2.2021., 10. lpp.

            (3)  Komisijas Īstenošanas regula (ES) Nr. 668/2014 (2014. gada 13. jūnijs), ar ko paredz noteikumus par to, kā piemērot Eiropas Parlamenta un Padomes Regulu (ES) Nr. 1151/2012 par lauksaimniecības produktu un pārtikas produktu kvalitātes shēmām (OV L 179, 19.6.2014., 36. lpp.).


title: Komisijas Īstenošanas regula (ES) 2021/876 (2021. gada 31. maijs), ar ko nosaka noteikumus Regulas (EK) Nr. 1907/2006 piemērošanai licenču pieteikumiem un pārskata ziņojumiem attiecībā uz vielu izmantošanu senāku rezerves daļu ražošanā un tādu izstrādājumu un kompleksu ražojumu remontā, kurus vairs neražo, un ar ko groza Regulu (EK) Nr. 340/2008 (Dokuments attiecas uz EEZ)

text:
                  1.6.2021

                  LV

                  Eiropas Savienības Oficiālais Vēstnesis

                  L 192/3

         KOMISIJAS ĪSTENOŠANAS REGULA (ES) 2021/876
         (2021. gada 31. maijs),
         ar ko nosaka noteikumus Regulas (EK) Nr. 1907/2006 piemērošanai licenču pieteikumiem un pārskata ziņojumiem attiecībā uz vielu izmantošanu senāku rezerves daļu ražošanā un tādu izstrādājumu un kompleksu ražojumu remontā, kurus vairs neražo, un ar ko groza Regulu (EK) Nr. 340/2008
         (Dokuments attiecas uz EEZ)
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes Regulu (EK) Nr. 1907/2006 (2006. gada 18. decembris), kas attiecas uz ķimikāliju reģistrēšanu, vērtēšanu, licencēšanu un ierobežošanu (REACH), un ar kuru izveido Eiropas Ķimikāliju aģentūru, groza Direktīvu 1999/45/EK un atceļ Padomes Regulu (EEK) Nr. 793/93 un Komisijas Regulu (EK) Nr. 1488/94, kā arī Padomes Direktīvu 76/769/EEK un Komisijas Direktīvu 91/155/EEK, Direktīvu 93/67/EEK, Direktīvu 93/105/EK un Direktīvu 2000/21/EK (1), un jo īpaši tās 74. panta 1. punktu un 132. pantu,
         tā kā:

                     (1)

                     Regulas (EK) Nr. 1907/2006 56. panta 1. punktā noteikta licencēšanas prasība attiecībā uz regulas XIV pielikumā uzskaitīto tādu vielu laišanu tirgū un izmantošanu, kas rada ļoti lielas bažas. Šīs prasības ievērošana dažkārt uzņēmumiem rada ievērojamu administratīvo slogu. Komisija 2014. gada 18. jūnija paziņojumā “Normatīvās atbilstības un izpildes programma (REFIT) – pašreizējā situācija un perspektīvas” (2) paziņoja, ka tā apsver iespēju dažos specifiskos gadījumos vienkāršot licencēšanas procesu. Komisijas 2018. gada 5. marta paziņojumā “Komisijas vispārējais ziņojums par REACH darbību un dažu elementu pārskatīšanu” (3) kā viena no darbībām norādīta tādu pieteikumu vienkāršošana, ar kuriem piesakās licencei senākās rezerves daļās turpināt izmantot vielas, kas rada ļoti lielas bažas.

                     (2)

                     Komisijas 2015. gada 2. decembra paziņojumā “Noslēgt aprites loku – ES rīcības plāns pārejai uz aprites ekonomiku” (4) teikts, ka remonta rezultātā pagarinātais ražojuma kalpošanas laiks palīdz izvairīties no izšķērdēšanas. Padomes 2016. gada 20. jūnija secinājumos par minēto rīcības plānu (5) Komisija ir aicināta izvērtēt, kuras iniciatīvas var veikt Savienības līmenī, lai pagarinātu ražojumu kalpošanas laiku, jo īpaši sekmējot rezerves daļu pieejamību.

                     (3)

                     Lai izvairītos no tādu izstrādājumu un kompleksu ražojumu (6) priekšlaicīgas morālās novecošanas, kas pēc Regulas (EK) Nr. 1907/2006 XIV pielikumā minētā rieta datuma vairs netiek ražoti, rezerves daļas, kā arī vielas un maisījumi, kas vajadzīgi šādu izstrādājumu vai kompleksu ražojumu remontam, arī turpmāk jādara pieejami tirgū un jāizmanto. Ja šāda izstrādājuma vai kompleksa ražojuma izgatavošanai ir izmantota viela, kas iekļauta Regulas (EK) Nr. 1907/2006 XIV pielikumā, un ja pēc rieta datuma bez minētās vielas izmantošanas attiecīgo rezerves daļu nevar izgatavot vai ražojumu nevar saremontēt, būtu jāprecizē prasības attiecībā uz licences pieteikuma un licences pārskata ziņojuma saturu saistībā ar šādu izmantojumu, lai šādus licences pieteikumus vienkāršotu.

                     (4)

                     Lai attiecībā uz Regulas (EK) Nr. 1907/2006 62. panta 4. punkta e) apakšpunktā minēto alternatīvu analīzi secinātu, ka nav piemērotu alternatīvu, par pietiekamu būtu jāuzskata pamatojums, ar ko pierāda, ka izstrādājums vai komplekss ražojums pēc rieta datuma vairs netiek ražots, ka tas bez rezerves daļām nevar veikt paredzēto funkciju un ka šādas rezerves daļas nevar izgatavot bez attiecīgās vielas vai ka izstrādājumu vai komplekso ražojumu nevar saremontēt, ja netiek izmantota attiecīgā viela. Tā kā vielas izmantošana šādu rezerves daļu ražošanā vai šādu izstrādājumu vai kompleksu ražojumu remontā pakāpeniski samazināsies, jo to ir paredzēts izmantot tādam ražojumam, kas vairs netiek ražots, vienlaikus ņemot vērā, ka samazināšanās tendences dēļ aizstāšanas izmaksas iespējamo šāda izmantojuma alternatīvu pētniecībai un izstrādei, testēšanai, kvalificēšanai un industralizēšanai, visticamāk, ir ļoti augstas, šādu noteikumu uzskata par pamatotu.

                     (5)

                     Tāpat pamatojumu, ar ko pierāda, ka izstrādājums vai komplekss ražojums pēc rieta datuma vairs netiek ražots, ka tas bez rezerves daļām nevar veikt paredzēto funkciju un ka šādas rezerves daļas nevar izgatavot bez attiecīgās vielas vai ka izstrādājumu vai komplekso ražojumu nevar saremontēt, ja netiek izmantota attiecīgā viela, būtu jāuzskata par pietiekamu, lai Regulas (EK) Nr. 1907/2006 62. panta 5. punkta a) apakšpunktā minētajā sociālo un ekonomisko aspektu analīzē pierādītu sociālekonomiskos ieguvumus no attiecīgās vielas izmantošanas. Rezerves daļu nepieejamība vai nespēja bez minētās vielas saremontēt izstrādājumus vai kompleksus ražojumus, kas vairs netiek ražoti, novestu pie minēto izstrādājumu vai komplekso ražojumu priekšlaicīgas morālās novecošanas pirms to kalpošanas laika beigām un tādējādi arī to ekspluatācijas priekšlaicīgas pārtraukšanas, visticamāk radot augstas izmaksas uzņēmumiem, patērētājiem vai sabiedrībai. Turklāt sagaidāms, ka izmantojumu skaits un rezerves daļām izmantotās vielas daudzums samazināsies, tādējādi samazinot tādu ietekmi uz cilvēku veselību un vidi, kas saistāma ar eksponētību izmantotajai vielai vai tās emisiju. Tāpēc ir lietderīgi, ka pieteikuma iesniedzējs Regulas (EK) Nr. 1907/2006 62. panta 5. punktā minētās sociālo un ekonomisko aspektu analīzes saturu izklāsta saīsinātā formā. Tas neskar apsvērumus par risku, ko vielas izmantošana rada cilvēka veselībai vai videi, un pieteikuma iesniedzēja pienākumu pierādīt, ka sociālekonomiskie ieguvumi ir lielāki nekā minētais risks.

                     (6)

                     Precizējumam par licences pieteikumu saturu attiecībā uz vielām, ko izmanto remontam vajadzīgo rezerves daļu ražošanā un tādu izstrādājumu un kompleksu ražojumu remontā, kurus vairs neražo, būtu jāsamazina Eiropas Ķimikāliju aģentūras (“aģentūra”) darba slogs, kad minētajos gadījumos tiek izvērtēti licences pieteikumi. Maksai, ko iekasē par šādiem pieteikumiem, vajadzētu būt proporcionālai sagaidāmajam aģentūras darba slogam šādos gadījumos, un tāpēc tā būtu jāsamazina salīdzinājumā ar maksu, ko iekasē par pieteikumiem citu izmantojumu gadījumā. Tādēļ proporcionāli būtu jāsamazina arī maksa, kas piemērojama par to licenču pārskatīšanu, kuras piešķirtas minētajam izmantojumam.

                     (7)

                     Tāpēc Komisijas Regula (EK) Nr. 340/2008 (7) būtu attiecīgi jāgroza.

                     (8)

                     Šajā regulā paredzētie pasākumi ir saskaņā ar atzinumu, ko sniegusi ar Regulas (EK) Nr. 1907/2006 133. pantu izveidotā komiteja,

               IR PIEŅĒMUSI ŠO REGULU.

            1. pants
            Ar šo regulu tiek īstenots Regulas (EK) Nr. 1907/2006 61. panta 1. punkts, 62. panta 4. punkta e) apakšpunkts un 62. panta 5. punkta a) apakšpunkts attiecībā uz licences pieteikumiem un pārskata ziņojumiem attiecībā uz minētās regulas XIV pielikumā iekļautām vielām, kuras pašas par sevi vai maisījumā izmanto, lai:

                        a)

                        kā izstrādājumus vai kompleksus ražojumus ražotu rezerves daļas tādu izstrādājumu vai kompleksu ražojumu remontam, kurus vairs neražo vai kuru ražošana tiks izbeigta pirms minētajai vielai XIV pielikumā norādītā rieta datuma, ja minētā viela tikusi izmantota minēto izstrādājumu vai komplekso ražojumu ražošanā un tie bez attiecīgās rezerves daļas nevar veikt paredzēto funkciju, un attiecīgo rezerves daļu nevar izgatavot bez minētās vielas (“senāku rezerves daļu ražošana”);

                        b)

                        remontētu izstrādājumus vai kompleksus ražojumus, kurus vairs neražo vai kuru ražošana tiks izbeigta pirms minētajai vielai XIV pielikumā norādītā rieta datuma, ja minētā viela tikusi izmantota minēto izstrādājumu vai komplekso ražojumu ražošanā un tos, neizmantojot minēto vielu, citādi nevar saremontēt (“tādu izstrādājumu vai kompleksu ražojumu remonts, ko vairs neražo”).

            2. pants

               1.   Licences pieteikumu saskaņā ar Regulas (EK) Nr. 1907/2006 62. pantu attiecībā uz vielas izmantošanu senāku rezerves daļu ražošanā vai tādu izstrādājumu vai kompleksu ražojumu remontā, ko vairs neražo, uzskata par atbilstīgu minētās regulas 62. panta 4. punkta e) apakšpunktam, ja tajā ir:

                           a)

                           vielas funkcijas apraksts un analīze un

                           b)

                           pamatojums, kas pierāda, ka atbilstoši ir izpildīti šīs regulas 1. panta a) vai b) punkta nosacījumi.

               2.   Licences pieteikumu saskaņā ar Regulas (EK) Nr. 1907/2006 62. pantu attiecībā uz vielas izmantošanu senāku rezerves daļu ražošanā vai tādu izstrādājumu vai kompleksu ražojumu remontā, ko vairs neražo, uzskata par atbilstīgu minētās regulas 62. panta 5. punkta a) apakšpunktam, ja tajā ir:

                           a)

                           ietekmes uz cilvēka veselību un vidiskās ietekmes īss apraksts atbilstoši informācijai ķīmiskā drošuma ziņojumā;

                           b)

                           īss apraksts par tā izmantojuma sociālekonomiskajiem ieguvumiem, par kuru iesniegts pieteikums, tai skaitā pamatojums, kas pierāda, ka atbilstoši ir izpildīti šīs regulas 1. panta a) vai b) punkta nosacījumi;

                           c)

                           secinājums, kura pamatā ir tā vielas izmantojuma riska un ieguvuma salīdzinājums, par kuru iesniegts pieteikums, kā aprakstīts šā punkta a) un b) apakšpunktā.

               3.   Ja licences pieteikums ir iesniegts par vielas izmantošanu senāku rezerves daļu ražošanā vai tādu izstrādājumu vai kompleksu ražojumu remontu, ko vairs neražo, tad, lai izvērtētu sociālekonomiskos faktorus un ar attiecīgās vielas izmantojumu saistītās alternatīvas, pietiek ar šā panta 1. un 2. punktā minēto informāciju, ko iesniedz kopā ar trešās personas informāciju par iespējamām alternatīvām, kura iesniegta atbilstoši Regulas (EK) Nr. 1907/2006 64. panta 2. punktam.

               4.   Šā panta 1., 2. un 3. punktu mutatis mutandis piemēro saskaņā ar Regulas (EK) Nr. 1907/2006 61. panta 1. punktu iesniegtiem pārskata ziņojumiem par licenci, kas piešķirta vielas izmantošanai senāku rezerves daļu ražošanā vai tādu izstrādājumu vai kompleksu ražojumu remontā, ko vairs neražo.

               5.   Eiropas Ķimikāliju aģentūra (“aģentūra”) līdz 2021. gada 5. jūlijam dara publiski pieejamus alternatīvu analīzes un sociālekonomisko ieguvumu analīzes specifiskos formātus, kas jāizmanto licences pieteikumos attiecībā uz vielu izmantošanu senāku rezerves daļu ražošanā vai tādu izstrādājumu vai kompleksu ražojumu remontā, ko vairs neražo, kā arī pārskata ziņojumos par licencēm, kuras piešķirtas šādai izmantošanai, un kas jāiesniedz atbilstīgi šai regulai, iekļaujot 1. un 2. punktā minētos elementus.

            3. pants
            Regulu (EK) Nr. 340/2008 groza šādi:

                        1)

                        regulas 8. panta 2. punktā pēc ceturtās daļas pievieno šādu daļu:
                        “Aģentūra par licences pieteikumiem, kas iesniegti saskaņā ar Komisijas Īstenošanas regulu (ES) 2021/876 (*1), attiecībā uz vielu izmantošanu tādu senāku rezerves daļu ražošanā, ko izmanto tādu izstrādājumu vai kompleksu ražojumu remontā, kurus vairs neražo, kā aprakstīts minētās regulas 1. panta a) punktā, un tādu izstrādājumu vai kompleksu ražojumu remontā, kurus vairs neražo, kā aprakstīts minētās regulas 1. panta b) punktā, iekasē samazinātu maksu, kā noteikts šīs regulas VI pielikuma 2. punktā.

                           (*1)  Komisijas Īstenošanas regula (ES) 2021/876 (2021. gada 31. maijs), ar ko nosaka noteikumus Regulas (EK) Nr. 1907/2006 piemērošanai licenču pieteikumiem un pārskata ziņojumiem attiecībā uz vielu izmantošanu senāku rezerves daļu ražošanā un tādu izstrādājumu un kompleksu ražojumu remontā, kurus vairs neražo, un ar ko groza Regulu (EK) Nr. 340/2008 (OV 192).”;"

                        2)

                        regulas 9. panta 2. punktā pēc ceturtās daļas iekļauj šādu daļu:
                        “Aģentūra par licences pieteikumiem, kas iesniegti saskaņā ar Īstenošanas regulu (ES) 2021/876, attiecībā uz vielu izmantošanu tādu senāku rezerves daļu ražošanā, ko izmanto tādu izstrādājumu vai kompleksu ražojumu remontā, kurus vairs neražo, kā aprakstīts minētās regulas 1. panta a) punktā, un tādu izstrādājumu vai kompleksu ražojumu remontā, kurus vairs neražo, kā aprakstīts minētās regulas 1. panta b) punktā, iekasē samazinātu maksājumu, kā noteikts šīs regulas VII pielikuma 2. punktā.”;

                        3)

                        regulas VI un VII pielikumu aizstāj ar šīs regulas pielikuma tekstu.

            4. pants
            Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.

            Šī regula uzliek saistības kopumā un ir tieši piemērojama visās dalībvalstīs.
            Briselē, 2021. gada 31. maijā

                  Komisijas vārdā –

                  priekšsēdētāja

               Ursula VON DER LEYEN

            (1)  OV L 396, 30.12.2006., 1. lpp.

            (2)  COM(2014) 368 final.

            (3)  COM(2018) 116 final.

            (4)  COM(2015) 614 final.

            (5)  Noslēgt aprites loku – ES rīcības plāns pārejai uz aprites ekonomiku – Padomes secinājumi (2016. gada 20. jūnijs), ST 10518 2016 INIT.

            (6)  “Komplekss ražojums” [salikts priekšmets], kā aprakstīts Tiesas 2015. gada 10. septembra spriedumā Fédération des entreprises du commerce et de la distribution (FCD) and Fédération des magasins de bricolage et de l
            ’a
            ménagement de la maison (FMB), C-106/14, ECLI:EU:C:2015:576, 48.–54. punkts.

            (7)  Komisijas Regula (EK) Nr. 340/2008 (2008. gada 16. aprīlis) par maksājumiem Eiropas Ķimikāliju aģentūrai saskaņā ar Eiropas Parlamenta un Padomes Regulu (EK) Nr. 1907/2006, kas attiecas uz ķimikāliju reģistrēšanu, vērtēšanu, licencēšanu un ierobežošanu (REACH) (OV L 107, 17.4.2008., 6. lpp.).

            PIELIKUMS

                     “VI PIELIKUMS
                     Maksājumi par licences pieteikumiem, kas iesniegti saskaņā ar Regulas (EK) Nr. 1907/2006 62. pantu

                        1.
                        Maksa par licences pieteikumiem

                           1. tabula

                           Standarta maksa

                                    Pamatmaksa

                                    54 100  EUR

                                    Papildmaksa par katru nākamo vielu

                                    10 820  EUR

                                    Papildmaksa par katru nākamo lietošanas veidu

                                    48 690  EUR

                           2. tabula

                           Samazināta maksa vidējiem uzņēmumiem

                                    Pamatmaksa

                                    40 575  EUR

                                    Papildmaksa par katru nākamo vielu

                                    8 115  EUR

                                    Papildmaksa par katru nākamo lietošanas veidu

                                    36 518  EUR

                           3. tabula

                           Samazināta maksa mazajiem uzņēmumiem

                                    Pamatmaksa

                                    24 345  EUR

                                    Papildmaksa par katru nākamo vielu

                                    4 869  EUR

                                    Papildmaksa par katru nākamo lietošanas veidu

                                    21 911  EUR

                           4. tabula

                           Samazināta maksa mikrouzņēmumiem

                                    Pamatmaksa

                                    5 410  EUR

                                    Papildmaksa par katru nākamo vielu

                                    1 082  EUR

                                    Papildmaksa par katru nākamo lietošanas veidu

                                    4 869  EUR

                        2.
                        Maksa par licences pieteikumiem attiecībā uz vielas izmantošanu senāku rezerves daļu ražošanā vai tādu izstrādājumu vai kompleksu ražojumu remontā, kurus vairs neražo, kā minēts 8. panta 2. punkta piektajā daļā

                           1. tabula

                           Standarta maksa

                                    Pamatmaksa

                                    27 050  EUR

                                    Papildmaksa par katru nākamo vielu

                                    5 410  EUR

                                    Papildmaksa par katru nākamo lietošanas veidu

                                    24 345  EUR

                           2. tabula

                           Samazināta maksa vidējiem uzņēmumiem

                                    Pamatmaksa

                                    20 287  EUR

                                    Papildmaksa par katru nākamo vielu

                                    4 057  EUR

                                    Papildmaksa par katru nākamo lietošanas veidu

                                    18 259  EUR

                           3. tabula

                           Samazināta maksa mazajiem uzņēmumiem

                                    Pamatmaksa

                                    12 172  EUR

                                    Papildmaksa par katru nākamo vielu

                                    2 434  EUR

                                    Papildmaksa par katru nākamo lietošanas veidu

                                    10 955  EUR

                           4. tabula

                           Samazināta maksa mikrouzņēmumiem

                                    Pamatmaksa

                                    2 705  EUR

                                    Papildmaksa par katru nākamo vielu

                                    541 EUR

                                    Papildmaksa par katru nākamo lietošanas veidu

                                    2 434  EUR

                     VII PIELIKUMS
                     Maksājumi par licences pārskatīšanu saskaņā ar Regulas (EK) Nr. 1907/2006 61. pantu

                        1.
                        Maksājumi par licences pārskatīšanu

                           1. tabula

                           Standarta maksa

                                    Pamatmaksa

                                    54 100  EUR

                                    Papildmaksa par katru nākamo vielu

                                    10 820  EUR

                                    Papildmaksa par katru nākamo lietošanas veidu

                                    48 690  EUR

                           2. tabula

                           Samazināta maksa vidējiem uzņēmumiem

                                    Pamatmaksa

                                    40 575  EUR

                                    Papildmaksa par katru nākamo vielu

                                    8 115  EUR

                                    Papildmaksa par katru nākamo lietošanas veidu

                                    36 518  EUR

                           3. tabula

                           Samazināta maksa mazajiem uzņēmumiem

                                    Pamatmaksa

                                    24 345  EUR

                                    Papildmaksa par katru nākamo vielu

                                    4 869  EUR

                                    Papildmaksa par katru nākamo lietošanas veidu

                                    21 911  EUR

                           4. tabula

                           Samazināta maksa mikrouzņēmumiem

                                    Pamatmaksa

                                    5 410  EUR

                                    Papildmaksa par katru nākamo vielu

                                    1 082  EUR

                                    Papildmaksa par katru nākamo lietošanas veidu

                                    4 869  EUR

                        2.
                        Maksa par licences pārskatīšanu, kas piešķirta attiecībā uz vielas izmantošanu senāku rezerves daļu ražošanā vai tādu izstrādājumu vai kompleksu ražojumu remontā, kurus vairs neražo, kā minēts 9. panta 2. punkta piektajā daļā

                           1. tabula

                           Standarta maksa

                                    Pamatmaksa

                                    27 050  EUR

                                    Papildmaksa par katru nākamo vielu

                                    5 410  EUR

                                    Papildmaksa par katru nākamo lietošanas veidu

                                    24 345  EUR

                           2. tabula

                           Samazināta maksa vidējiem uzņēmumiem

                                    Pamatmaksa

                                    20 287  EUR

                                    Papildmaksa par katru nākamo vielu

                                    4 057  EUR

                                    Papildmaksa par katru nākamo lietošanas veidu

                                    18 259  EUR

                           3. tabula

                           Samazināta maksa mazajiem uzņēmumiem

                                    Pamatmaksa

                                    12 172  EUR

                                    Papildmaksa par katru nākamo vielu

                                    2 434  EUR

                                    Papildmaksa par katru nākamo lietošanas veidu

                                    10 955  EUR

                           4. tabula

                           Samazināta maksa mikrouzņēmumiem

                                    Pamatmaksa

                                    2 705  EUR

                                    Papildmaksa par katru nākamo vielu

                                    541 EUR

                                    Papildmaksa par katru nākamo lietošanas veidu

                                    2 434  EUR

               ”


title: Komisijas Īstenošanas regula (ES) 2021/882 (2021. gada 1. jūnijs), ar ko atbilstoši Eiropas Parlamenta un Padomes Regulai (ES) 2015/2283 kā jaunu pārtikas produktu atļauj laist tirgū kaltētu Tenebrio molitor cirmeni un groza Komisijas Īstenošanas regulu (ES) 2017/2470 (Dokuments attiecas uz EEZ)

text:
                  2.6.2021

                  LV

                  Eiropas Savienības Oficiālais Vēstnesis

                  L 194/16

         KOMISIJAS ĪSTENOŠANAS REGULA (ES) 2021/882
         (2021. gada 1. jūnijs),
         ar ko atbilstoši Eiropas Parlamenta un Padomes Regulai (ES) 2015/2283 kā jaunu pārtikas produktu atļauj laist tirgū kaltētu Tenebrio molitor cirmeni un groza Komisijas Īstenošanas regulu (ES) 2017/2470
         (Dokuments attiecas uz EEZ)
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes Regulu (ES) 2015/2283 (2015. gada 25. novembris) par jauniem pārtikas produktiem un ar ko groza Eiropas Parlamenta un Padomes Regulu (ES) Nr. 1169/2011 un atceļ Eiropas Parlamenta un Padomes Regulu (EK) Nr. 258/97 un Komisijas Regulu (EK) Nr. 1852/2001 (1), un jo īpaši tās 12. pantu,
         tā kā:

                     (1)

                     Regula (ES) 2015/2283 paredz, ka Savienībā tirgū drīkst laist tikai tādus jaunus pārtikas produktus, kas ir atļauti un iekļauti Savienības sarakstā.

                     (2)

                     Ievērojot Regulas (ES) 2015/2283 8. pantu, ir pieņemta Komisijas Īstenošanas regula (ES) 2017/2470 (2), ar ko izveido atļauto jauno pārtikas produktu Savienības sarakstu.

                     (3)

                     2018. gada 13. februārī uzņēmums SAS EAP Group (“pieteikuma iesniedzējs”) saskaņā ar Regulas (ES) 2015/2283 10. panta 1. punktu Komisijai iesniedza pieteikumu, kurā lūgts kā jaunu pārtikas produktu atļaut Savienības tirgū laist kaltētu Tenebrio molitor cirmeni (miltu melnuli). Pieteikuma iesniedzējs lūdza atļaut kaltētu Tenebrio molitor cirmeni lietot kā veselu, kaltētu kukaini uzkodu veidā un izmantot par pārtikas sastāvdaļu vairākos pārtikas produktos, kuri domāti plašam patēriņam. Pieteikuma iesniedzējs Komisijai lūdza arī aizsargāt pieteikumā iesniegtos datus, uz kuriem tam ir īpašumtiesības.

                     (4)

                     Komisija saskaņā ar Regulas (ES) 2015/2283 10. panta 3. punktu 2018. gada 3. jūlijā konsultējās ar Eiropas Pārtikas nekaitīguma iestādi (“Iestāde”) un lūdza to sniegt zinātnisku atzinumu, kurā kā jauns pārtikas produkts novērtēts kaltēts Tenebrio molitor cirmenis.

                     (5)

                     2020. gada 24. novembrī Iestāde pieņēma zinātnisko atzinumu “Tenebrio molitor cirmeņa kā jauna pārtikas produkta nekaitīgums saskaņā ar Regulas (ES) 2015/2283 11. pantu” (3).

                     (6)

                     Minētajā atzinumā Iestāde secināja, ka kaltēts Tenebrio molitor cirmenis, lietots ierosinātajos veidos un daudzumos, ir nekaitīgs. Tāpēc ar šo Iestādes atzinumu pietiek, lai varētu konstatēt, ka kaltēts Tenebrio molitor cirmenis novērtētajos lietošanas apstākļos atbilst Regulas (ES) 2015/2283 12. panta 1. punkta prasībām.

                     (7)

                     Minētajā atzinumā Iestāde ir arī secinājusi (pamatojoties uz ierobežotiem publicētajiem pierādījumiem par pārtikas alerģiju, kas saistīta ar kukaiņiem, un it īpaši diviem pētījumiem ar cilvēkiem, kur bija aizdomas, ka kaltēts Tenebrio molitor cirmenis ir izraisījis pavisam četras alerģiskas reakcijas, un viens pētījums ar dzīvniekiem), ka, patērējot šo jauno pārtikas produktu, var rasties sensibilizācija pret miltu melnuļa olbaltumvielām un pret tropomiozīnu no citiem avotiem, piemēram, vēžveidīgajiem un ērcēm. Iestāde ieteica kaltēta Tenebrio molitor cirmeņa alergēniskumu izpētīt sīkāk. Ņemot vērā Iestādes ieteikumu, Komisija pašlaik pēta, kādā veidā varētu veikt šo nepieciešamo Tenebrio molitor cirmeņa alergēniskuma izpēti.

                     (8)

                     Kamēr Iestāde nav novērtējusi izpētē iegūtos datus un ievērojot, ka, pēc kukaiņu nozares rīcībā esošajiem datiem par kaltētu Tenebrio molitor cirmeni (4), pagaidām ir ziņots tikai par dažiem iepriekš minētajiem alerģijas gadījumiem, Komisija uzskata, ka atļauto jauno pārtikas produktu Savienības sarakstā nav jāiekļauj īpašas marķēšanas prasības attiecībā uz kaltēta Tenebrio molitor cirmeņa potenciālu izraisīt primāru sensibilizāciju.

                     (9)

                     Iestāde savā atzinumā arī atzina to, ka kaltēta Tenebrio molitor cirmeņa patērēšanas rezultātā alerģiskas reakcijas var rasties personām, kas ir alerģiskas pret vēžveidīgajiem un putekļu ērcēm. Turklāt Iestāde norādīja, ka jaunajā pārtikas produktā var nonākt vēl citi alergēni, ja tādi ir bijuši kukaiņiem izbarotajā substrātā. To vidū var būt alergēni, kas norādīti Eiropas Parlamenta un Padomes Regulas (ES) Nr. 1169/2011 (5) II pielikumā. Tāpēc lietderīgi būtu kaltētu Tenebrio molitor cirmeni, kas patērētājam piedāvāts veselā veidā, un pārtikas produktus, kas kaltētu Tenebrio molitor cirmeni satur, pienācīgi marķēt, ievērojot Regulas (ES) 2015/2283 9. panta un Regulas (ES) Nr. 1169/2011 prasības.

                     (10)

                     Savā atzinumā Iestāde atzīmēja, ka tās secinājums par jaunā pārtikas produkta nekaitīgumu bija pamatots ar jaunajā pārtikas produktā esošo kontaminantu analīzi (6), sīku kaltēšanas procesa aprakstu (7), analītiskajiem datiem par hitīna līmeni (8) un datiem par jaunā pārtikas produkta oksidatīvo un mikrobioloģisko statusu uzglabāšanas laikā (9). Tā arī atzīmēja, ka tādu secinājumu nebūtu varējusi izdarīt, ja nebūtu datu no pieteikuma iesniedzēja dokumentācijā iekļautajiem nepublicētajiem ziņojumiem par pētījumiem.

                     (11)

                     Komisija lūdza pieteikuma iesniedzēju sīkāk precizēt, kāds ir pamatojums prasībai aizsargāt īpašumtiesības uz minētajiem pētījumiem, un precizēt prasību attiecībā uz ekskluzīvām tiesībām atsaukties uz minētajiem pētījumiem, kā minēts Regulas (ES) 2015/2283 26. panta 2. punkta b) apakšpunktā.

                     (12)

                     Pieteikuma iesniedzējs paziņoja, ka pieteikuma iesniegšanas brīdī tam bija īpašumtiesības un ekskluzīvas tiesības atsaukties uz jaunajā pārtikas produktā esošo kontaminantu analīzi, sīku kaltēšanas procesa aprakstu, analītiskajiem datiem par hitīna līmeni un datiem par jaunā pārtikas produkta oksidatīvo un mikrobioloģisko statusu uzglabāšanas laikā un ka tāpēc trešās puses nevar ne minētajiem pētījumiem likumīgi piekļūt, ne tos izmantot, ne uz tiem atsaukties.

                     (13)

                     Komisija novērtēja visu pieteikuma iesniedzēja sniegto informāciju un konstatēja, ka pieteikuma iesniedzējs ir pietiekami pamatojis Regulas (ES) 2015/2283 26. panta 2. punktā noteikto prasību izpildi. Tāpēc pieteikuma iesniedzēja dokumentācijā iekļautos īpašos pētījumus par jaunajā pārtikas produktā esošo kontaminantu analīzi, sīko kaltēšanas procesa aprakstu, analītiskos datus par hitīna līmeni un datus par jaunā pārtikas produkta oksidatīvo un mikrobioloģisko statusu uzglabāšanas laikā, uz ko pamatojoties Iestāde izdarīja secinājumu par jaunā pārtikas produkta nekaitīgumu un bez kā tā nebūtu varējusi jauno pārtikas produktu novērtēt, nevajadzētu izmantot neviena vēlāka pieteikuma iesniedzēja labā piecus gadus pēc šīs regulas spēkā stāšanās dienas. Tātad atļauja minētajā periodā Savienībā tirgū laist kaltētu Tenebrio molitor cirmeni būtu jādod tikai pieteikuma iesniedzējam.

                     (14)

                     Tomēr, lai gan kaltēta Tenebrio molitor cirmeņa atļauja un tiesības atsaukties uz pieteikuma iesniedzēja dokumentācijā iekļautajiem pētījumiem ir vienīgi pieteikuma iesniedzējam, tas citiem pieteikuma iesniedzējiem neliedz pieteikties uz atļauju laist tirgū to pašu jauno pārtikas produktu ar nosacījumu, ka pieteikums ir pamatots ar likumīgi iegūtu informāciju, kas pamato šādas atļaujas piešķiršanu.

                     (15)

                     Tāpēc Īstenošanas regulas (ES) 2017/2470 pielikums būtu attiecīgi jāgroza.

                     (16)

                     Šajā regulā paredzētie pasākumi ir saskaņā ar Augu, dzīvnieku, pārtikas aprites un dzīvnieku barības pastāvīgās komitejas atzinumu,

               IR PIEŅĒMUSI ŠO REGULU.

            1. pants

               1.   Kaltētu Tenebrio molitor cirmeni, kura specifikācija dota šīs regulas pielikumā, ieraksta ar Īstenošanas regulu (ES) 2017/2470 izveidotajā atļauto jauno pārtikas produktu Savienības sarakstā.

               2.   Piecus gadus no šīs regulas spēkā stāšanās dienas 1. punktā minēto jauno pārtikas produktu laist Savienības tirgū ir atļauts tikai sākotnējam pieteikuma iesniedzējam, proti,

                           uzņēmumam SAS EAP Group,

                           adrese: 35 Boulevard du Libre Échange, 31650 Saint-Orens-de-Gameville, Francija,

                           ja vien atļauju attiecībā uz jauno pārtikas produktu nesaņem vēlāks pieteikuma iesniedzējs, neatsaucoties uz datiem, kas aizsargāti saskaņā ar šīs regulas 2. pantu, vai ar uzņēmuma SAS EAP Group piekrišanu.

               3.   Šā panta 1. punktā minētajā ierakstā, ko izdara Savienības sarakstā, norāda šīs regulas pielikumā noteiktos lietošanas nosacījumus un marķēšanas prasības.

            2. pants
            Pieteikuma dokumentācijā iekļautos pētījumus, uz kuriem pamatojoties Iestāde ir novērtējusi 1. pantā minēto jauno pārtikas produktu un uz kuriem pieteikuma iesniedzējs pieteicis īpašumtiesības, un bez kuriem jaunais pārtikas produkts nebūtu atļauts, bez uzņēmuma SAS EAP Group piekrišanas neizmanto neviena cita pieteikuma iesniedzēja labā piecus gadus no šīs regulas spēkā stāšanās dienas.

            3. pants
            Īstenošanas regulas (ES) 2017/2470 pielikumu groza saskaņā ar šīs regulas pielikumu.

            4. pants
            Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.

            Šī regula uzliek saistības kopumā un ir tieši piemērojama visās dalībvalstīs.
            Briselē, 2021. gada 1. jūnijā

                  Komisijas vārdā –

                  priekšsēdētāja

               Ursula VON DER LEYEN

            (1)  OV L 327, 11.12.2015., 1. lpp.

            (2)  Komisijas Īstenošanas regula (ES) 2017/2470 (2017. gada 20. decembris), ar ko saskaņā ar Eiropas Parlamenta un Padomes Regulu (ES) 2015/2283 izveido jauno pārtikas produktu Savienības sarakstu (OV L 351, 30.12.2017., 72. lpp.).

            (3)  Safety of dried yellow mealworm (Tenebrio molitor larva) as a novel food pursuant to Regulation (EU) 2015/2283; EFSA Journal 2021:19(1):6343.

            (4)  Tenebrio molitor cirmenis tiek tirgots vairākās dalībvalstīs saskaņā ar Regulas (ES) 2015/2283 35. panta 2. punktā noteiktajiem pārejas pasākumiem.

            (5)  Eiropas Parlamenta un Padomes Regula (ES) Nr. 1169/2011 (2011. gada 25. oktobris) par pārtikas produktu informācijas sniegšanu patērētājiem un par grozījumiem Eiropas Parlamenta un Padomes Regulās (EK) Nr. 1924/2006 un (EK) Nr. 1925/2006, un par Komisijas Direktīvas 87/250/EEK, Padomes Direktīvas 90/496/EEK, Komisijas Direktīvas 1999/10/EK, Eiropas Parlamenta un Padomes Direktīvas 2000/13/EK, Komisijas Direktīvu 2002/67/EK un 2008/5/EK un Komisijas Regulas (EK) Nr. 608/2004 atcelšanu (OV L 304, 22.11.2011., 18. lpp.).

            (6)  SAS EAP Group 2016 (nav publicēts).

            (7)  SAS EAP Group 2013 (nav publicēts).

            (8)  SAS EAP Group 2018 (nav publicēts).

            (9)  SAS EAP Group 2020 (nav publicēts).

            PIELIKUMS
            Īstenošanas regulas (ES) 2017/2470 pielikumu groza šādi:

                        1)

                        pielikuma 1. tabulā (“Atļautie jaunie pārtikas produkti”) alfabētiskā secībā iekļauj šādu ierakstu:

                                    Atļautais jaunais pārtikas produkts

                                    Jaunā pārtikas produkta lietošanas nosacījumi

                                    Īpašas papildu marķēšanas prasības

                                    Citas prasības

                                    Datu aizsardzība

                                    “Kaltēts Tenebrio molitor cirmenis (miltu melnulis)

                                       Konkrēta pārtikas kategorija

                                       Maksimālais līmenis

                                                1.

                                                Jaunā pārtikas produkta nosaukums to saturošu pārtikas produktu marķējumā – “Kaltēts Tenebrio molitor cirmenis (miltu melnulis)”.

                                                2.

                                                Kaltētu Tenebrio molitor cirmeni (miltu melnuli) saturošu pārtikas produktu marķējumā norāda, ka šī sastāvdaļa var izraisīt alerģiskas reakcijas patērētājiem, kuriem ir zināmas alerģijas pret vēžveidīgajiem un to produktiem, un putekļu ērcēm. Šādu norādi izvieto tiešā sastāvdaļu saraksta tuvumā.

                                    Atļauts no 2021. gada 22. jūnija. Šī iekļaušana ir pamatota ar patentētiem zinātniskiem pierādījumiem un zinātniskiem datiem, kas aizsargāti saskaņā ar Regulas (ES) 2015/2283 26. pantu.
                                    Pieteikuma iesniedzējs: SAS EAP Group, 35 Boulevard du Libre Échange, 31650
                                       Saint-Orens-de-Gameville, Francija.
                                    Datu aizsardzības laikposmā jauno pārtikas produktu laist Savienības tirgū ir atļauts tikai uzņēmumam SAS EAP Group, ja vien vēlāk atļauju attiecībā uz minēto jauno pārtikas produktu nesaņem cits pieteikuma iesniedzējs, neatsaucoties uz patentētajiem zinātniskajiem pierādījumiem vai zinātniskajiem datiem, kas aizsargāti saskaņā ar Regulas (ES) 2015/2283 26. pantu, vai vienojoties ar uzņēmumu SAS EAP Group.
                                    Datu aizsardzības termiņa beigas: 2026. gada 22. jūnijs”;

                                    Kaltēts Tenebrio molitor cirmenis, vesels vai pulvera veidā

                                    Proteīnu produkti

                                    10 g/100 g

                                    Biskvīti

                                    10 g/100 g

                                    Pākšaugu ēdieni

                                    10 g/100 g

                                    Makaronu izstrādājumi

                                    10 g/100 g

                        2)

                        pielikuma 2. tabulā (“Specifikācijas”) alfabētiskā secībā iekļauj šādu ierakstu:

                                    Atļautais jaunais pārtikas produkts

                                    Specifikācijas

                                    “Kaltēts Tenebrio molitor cirmenis (miltu melnulis)

                                       Apraksts/definīcija

                                    Jaunais pārtikas produkts ir karstumā kaltēts vesels miltu melnulis, kas var būt vesels (blanšēts, krāsnī izkaltēts cirmenis) vai pulvera veidā (blanšēts, krāsnī izkaltēts, samalts cirmenis). Termins “miltu melnulis” apzīmē Tenebrio molitor (melnuļi) dzimtas kukaiņu sugas kukaini cirmeņa attīstības stadijā.
                                    Lietošanai uzturā ir domāts viss miltu melnulis, neko neatdalot.
                                    Pirms kaltēšanas karstumā ir jābūt vismaz 24 stundu gavēnim, lai cirmeņiem varētu iztukšoties zarnu saturs.

                                       Parametri/sastāvs

                                                Pelni (masas %): 3,5–4,5

                                                Mitrums (masas %): 1–8

                                                Kopproteīns (N x 6,25) (masas %): 56–61

                                                Sagremojamie ogļhidrāti  (*1) (masas %): 1–6

                                                Tauki (masas %): 25–30,

                                                no kuriem piesātinātie (masas %): 4–9

                                                Peroksīda skaitlis (Meq O2/kg tauku) ≤ 5

                                                Pārtikas šķiedrvielas (masas %): 4–7

                                                Hitīns (masas %): 4–7

                                       Smagie metāli

                                                Svins: ≤ 0,075 mg/kg

                                                Kadmijs: ≤ 0,1 mg/kg

                                       Mikotoksīni

                                                Aflatoksīni (B1, B2, G1, G2 summa): ≤ 4 μg/kg

                                                Aflatoksīns B1: ≤ 2 μg/kg

                                                Deoksinivalenols: ≤ 200 μg/kg

                                                Ohratoksīns A: ≤ 1 μg/kg

                                       Mikrobioloģiskie kritēriji

                                                Kopējais aerobo mikroorganismu koloniju skaits: ≤ 105 KVV  (*2)/g

                                                Raugi un pelējuma sēnītes: ≤ 100 KVV/g

                                                   Escherichia coli: ≤ 50 KVV/g

                                                   Salmonella spp.: 25 g paraugā nekonstatē

                                                   Listeria monocytogenes: 25 g paraugā nekonstatē

                                                Sulfītreducējošie anaerobie mikroorganismi: ≤ 30 KVV/g

                                                   Bacillus cereus (varbūtēji): ≤ 100 KVV/g

                                                   Enterobacteriaceae (varbūtēji): < 10 KVV/g

                                                Koagulāzes pozitīvie stafilokoki: ≤ 100 KVV/g

               (*1)  Sagremojamie ogļhidrāti = 100 – (kopproteīns + tauki + pārtikas šķiedrvielas + pelni + mitrums).

               (*2)  KVV: kolonijas veidojošās vienības.”